CELEX: 62021CN0166
Language: mt
Date: 2021-03-12 00:00:00
Title: Kawża C-166/21: Rikors ippreżentat fit-12 ta’ Marzu 2021 – Il-Kummissjoni Ewropea vs Ir-Repubblika tal-Polonja

26.4.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 148/13
            
         
      Rikors ippreżentat fit-12 ta’ Marzu 2021 – Il-Kummissjoni Ewropea vs Ir-Repubblika tal-Polonja
      (Kawża C-166/21)
      (2021/C 148/17)
      Lingwa tal-kawża: il-Pollakk
      
         Partijiet
      
      
         Rikorrent: Il-Kummissjoni Ewropea (rappreżentanti: C. Perrin u M. Siekierzyńska, aġenti)
      
         Konvenut: Ir-Repubblika tal-Polonja
      
         Talbiet
      
      Ir-rikorrenti titlob li l-Qorti tal-Ġustizzja jogħġobha:
      
                  —
               
               
                  tiddikjara, li billi ċaħdet lill-importatur ta’ alkoħol etiliku li jintuża għall-produzzjoni ta’ mediċini mill-eżenzjoni obbligatorja mit-taxxa tas-sisa fil-każ fejn dan ma jagħżilx il-proċedura ta’ sospensjoni tal-ġbir tas-sisa, ir-Repubblika tal-Polonja ma ssodisfatx l-obbligi li jirriżultaw mill-Artikolu 27(1)(d) tad-Direttiva tal-Kunsill 92/83/KEE tad-19 ta’ Ottubru 1992 dwar l-armonizzazzjoni ta’ l-istrutturi tat-taxxi tas-sisa fuq l-alkoħol u x-xorb alkoħoliku (1) u mill-prinċipju ta’ proporzjonalità;
               
            
                  —
               
               
                  tikkundanna lir-Repubblika tal-Polonja għall-ispejjeż.
               
            
         Motivi u argumenti prinċipali
      
      Ir-Repubblika tal-Polonja introduċiet leġiżlazzjoni nazzjonali li skontha importatur ta’ alkoħol etiliku li jintuża għall-produzzjoni ta’ mediċini jiġi mċaħħad mill-eżenzjoni mit-taxxa tas-sisa fil-każ fejn dan ma jagħżilx il-proċedura ta’ sospensjoni tal-ġbir tas-sisa.
      Fil-fehma tal-Kummissjoni dan jikkostitwixxi nuqqas ta’ twettiq tal-obbligi li jirriżultaw mill-Artikolu 27(1)(d) tad-Direttiva tal-Kunsill 92/83.
      Skont din id-dispożizzjoni tad-Direttiva, fil-każ fejn l-alkoħol jintuża għall-produzzjoni ta’ mediċini, l-Istati Membri għandhom l-obbligu jeżentaw dan l-alkoħol mit-taxxa tas-sisa taħt kundizzjonijiet iddefiniti minnhom bil-għan li tiġi ggarantita l-applikazzjoni korretta u ġusta ta’ tali eżenzjonijiet kif ukoll il-prevenzjoni ta’ kull eventwali nuqqas ta’ applikazzjoni, evitar jew abbuż ta’ dawn id-dispożizzjonijiet. Fil-fehma tal-Kummissjoni l-issuġġettar tal-eżenzjoni mit-taxxa tas-sisa għall-applikazzjoni ta’ proċedura ta’ sospensjoni tal-ġbir tas-sisa ma huwiex neċessarju sabiex tiġi ggarantita l-applikazzjoni korretta u ġusta tal-eżenzjoni u lanqas għall-prevenzjoni ta’ kull eventwali nuqqas ta’ applikazzjoni, evitar jew abbuż ta’ dawn id-dispożizzjonijiet. Dan huwa wkoll kuntrarju għall-prinċipju ta’ proporzjonalità.
      
         (1)  ĠU Edizzjoni Speċjali bil-Malti, Kapitolu 9, Vol. 1, p. 206.